Document ID: 32001R1510

Κανονισμός (ΕΚ) αριθ. 1510/2001 της Επιτροπής
της 24ης Ιουλίου 2001
για την τροποποίηση του κανονισμού (ΕΚ) αριθ. 1047/2001 ο οποίος αφορά την καθιέρωση καθεστώτος πιστοποιητικών εισαγωγής και καταγωγής και τον καθορισμό του τρόπου διαχείρισης των δασμολογικών ποσοστώσεων για τα σκόρδα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, σχετικά με την κοινή οργάνωση των αγορών στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 31 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 1047/2001 της Επιτροπής(3) προβλέπει, στο άρθρο 4 παράγραφος 2, τους όρους υπό τους οποίους μπορούν να υποβληθούν οι αιτήσεις πιστοποιητικών εισαγωγής σκόρδων, καθώς και την ανώτατη ποσότητα την οποία μπορεί να αφορά κάθε αίτηση.
(2) Προκειμένου να διευκολυνθούν οι εμπορικές πράξεις και να σταθεροποιηθεί η αγορά θα πρέπει, για τους παραδοσιακούς εισαγωγείς, να καθοριστεί η ανώτατη ποσότητα κάθε υποβαλλόμενης αίτησης ανά τρίμηνο για τις εισαγωγές σκόρδων ειδικής καταγωγής με βάση τις ετήσιες εισαγωγές που θα έχουν πραγματοποιήσει προηγουμένως αυτοί οι εισαγωγείς και όχι με βάση την ανώτατη διαθέσιμη ποσότητα.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 παράγραφος 2 του κανονισμού (ΕΚ) αριθ. 1047/2001 αντικαθίσταται από το ακόλουθο κείμενο: "2. Για καθεμία από τις τρεις καταγωγές και για καθένα από τα τρίμηνα που αναφέρονται στο παράρτημα Ι, κανείς δεν μπορεί να υποβάλει πάνω από τέσσερις αιτήσεις πιστοποιητικών Α για την εισαγωγή σκόρδων σε διάστημα πέντε ημερών τη μια αίτηση από την άλλη τουλάχιστον. Επιπλέον:
α) κάθε αίτηση ενός παραδοσιακού εισαγωγέα κατά την έννοια του άρθρου 6 παράγραφος 3, μπορεί να αφορά το ανώτατο όριο των εισαγωγών του γι' αυτό το τρίμηνο κατά τη διάρκεια των τριών προηγούμενων ημερολογιακών ετών·
β) κάθε αίτηση ενός νέου εισαγωγέα κατά την έννοια του άρθρου 6 παράγραφος 4, μπορεί να αφορά ποσότητα η οποία θα ισούται κατ' ανώτατο όριο με το 10 % της ποσότητας που αναφέρεται στο παράρτημα Ι γι' αυτή την καταγωγή και γι' αυτό το τρίμηνο.
Οι αιτήσεις πιστοποιητικών Α συνοδεύονται από πληροφορίες που επιτρέπουν να ελεγχθεί, προς ικανοποίηση των αρμόδιων εθνικών αρχών, η τήρηση των διατάξεων της παρούσας παραγράφου."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 2001.

Labels: 3
17
5